Christpher Reeve spiller rollen som Supermann. (Bildet er fra 1985)
***Superman*** er en amerikansk-britisk science fiction-eventyr og superheltfilm fra 1978 om Supermann regissert av Richard Donner. Filmen skildrer Supermann fra nyfødt til voksen. Som liten sendes han i all hast bort fra sin hjemplanet Krypton like før den går under. Han lander på jorden der han adopteres av et barnløst par på en bondegård. Under oppveksten oppdager han at han er i besittelse av overnaturlige krefter. Som voksen flytter han til storbyen der han lever et dobbeltliv som journalist - og flyvende redningsmann med superkrefter. Han møter en mektig motstander i den geniale skurken Lex Luthor. Rollen som Supermann spilles av Christopher Reeve, mens sentrale biroller spilles av Gene Hackman, Margot Kidder og Marlon Brando. 

Filmen er også kjent under tittelen *Superman: The Movie*.

*Supermann* ble meget populær og ble også godt mottatt av kritikerne. Den har fått tre oppfølgere med Reeve i hovedrollen: *Superman II, Superman III* og *Superman IV*.

Handling
--------

Filmen starter på Krypton, en planet som er i ferd med å gå under. Den aldrende Jor-El tar et høystemt farvel med sin sønn Kal-El, i den dødsdømte planeten Kryptons siste time. Kal-El skytes ut i en liten romkapsel, og lander omsider på den planeten Jorden, på jordet til det barnløse, litt eldre ekteparet Kent. De tar hittebarnet til seg og gir ham navnet Clark, men alt som smårolling oppviser han overmenneskelig styrke. 

Filmen hopper raskt fram til Clark nærmer seg voksen alder. Hans jordiske foreldre har oppdratt ham til å holde sine krefter skjult, i alle fall inntil videre. Da faren dør, innser Clark at tiden er kommet til at han må søke sitt opphav. Han drar til Nordpolen og kaster ut på isen et krystall fra romskipet som brakte ham til jorden, og det vokser fram en mektig struktur som får navnet Ensomhetsborgen. Inne i borgen finner Clark flere krystaller og kommer i kontakt med det som tydeligvis er en slags datasimulering av hans avdøde kryptonesiske far, Jor-El. Han tilbringer en rekke år med å lære av Jor-El, inntil han endelig er klar til å tre fram for verden. 

Som voksen flytter Clark etterhvert til Metropolis og får jobb i byens største avis. Her blir han satt til å jobbe sammen med stjernereporteren Lois Lane, og blir umiddelbart forelsket. Lois viser seg imidlertid å ha høyere tanker om en ny skikkelse som nettopp har dukket opp på Metropolis' horisont: den mystiske og flyvende helten Supermann, som gang på gang redder mennesker under de mest katastrofale omstendigheter. Clark ønsker å fortelle henne at han og Supermann er en og samme person, men innser at han ikke kan. Han får problemer på andre fronter når den maktsyke og geniale skurken Lex Luthor forsøker å ta over verden med en utspekulert plan.

Lex Luthor omdirigerer kjernefysiske raketter mot San Andreas-forkastningen for å skape et ødeleggende jordskjelv i California og skape en helt ny kystlinje med eiendommer som han selv på forhånd har sikret seg. Supermann klarer med sine enorme krefter å stabilisere forkastningen, men California skaker voldsomt før jorden faller til ro, og Lois Lane blir drept. Da han finner henne død, tar en fortvilt Supermann sine evner helt ut og flyr rundt jorden i superfart inntil han reverserer jordrotasjonen, og dette får selve tiden til å gå baklengs. Jordskjelvet skjer aldri, og Lois blir ikke drept. Supermann overlater Lex Luthor til myndighetene, og alt er vel, men Lois begynner å mistenke Clark Kent for å være Supermann i forkledning.

Om filmen
---------

### Popularitet og økonomi

*Supermann* ble en stor suksess da den gikk på kino og spilte inn over 300 millioner dollar på verdensbasis, hvorav 134 millioner i USA alene. Hadde den blitt plassert på listen over de mest innbringende filmene på amerikansk kino i 1980, så hadde den havnet på andreplass.

Regnet etter pengeverdien er dette den mest innbringende av Supermann-filmene med Christopher Reve i tittelrollen. *Superman 2* ligger på andreplass, mens tredje og fjerdeplassen innehas av *Supermann 3* og *Supermann 4*. Sistnevnte innbrakte under en tiendedel av den første.

### Anmelderne

Filmen fikk jevnt over gode kritikker, noe som gjenspeiles i at den har oppnådd 94 % på Rotten Tomatoes. Den amerikanske filmkritikeren Roger Ebert gav den toppscore (fire stjerner), mens Leonard Maltin gav den 3,5 av 4 stjerner.

*VGs* anmelder gav den terningkast tre.

### Priser

Filmen vant en Oscar for beste visuelle effekter og var i tillegg nominert i klassene beste musikk, beste lyd og beste klipp. Den vant fem Saturn Awards (inkludert beste science fiction-film) og ble nominert i ytterligere fire kategorier. Den vant også en BAFTA-pris for beste nykommer (Christopher Reeve), en Golden Screen, Hugoprisen for beste dramatiske presentasjon samt en Grammy for beste filmmusikk (John Williams).

I 2017 ble filmen innlemmet i National Film Registry, som huser spesielt utvalgte filmer for bevaring i fremtiden.

### Forskjellige versjoner

Den original kinoversjonen varer i 2 timer og 23 minutter. I 2017 ble det utgitt en utvidet versjon på Blu-ray som har en varighet på 3 timer og 8 minutter. Det har også blitt utgitt en directors cut på DVD som varer i 2 timer og 31 minutter.

I rollene
---------

* Christopher Reeve – Clark Kent (Kal-El / Supermann)
* Margot Kidder – Lois Lane
* Gene Hackman – Lex Luthor
* Ned Beatty – Otis, Lex Luthors klossete lakei
* Valerie Perrine – Eve Teschmacher, Lexs venninne
* Jackie Cooper – Perry White, sjefredaktør ved Daily Planet
* Glenn Ford – Jonathan Kent, Clarks adoptivfar på jorden
* Phyllis Thaxter – Martha Kent, Clarks adoptivmor på jorden
* Marlon Brando – Jor-El, Supermanns far på planeten Krypton
* Susannah York – Lara, Supermanns mor på Krypton
* Maria Schell – Vond-Ah, en forsker på Krypton
* Terence Stamp – General Zod, en forræder på Krypton
* Sarah Douglas – Ursa, General Zods nestkommanderende
* Jack O'Halloran – Non, en storvoks og døvstum mann som lystrer Zod
* Marc McClure – Jimmy Olsen
* Jeff East – Den unge Clark Kent
* Larry Hagman – En major

Referanser
----------

1. ↑  «Superman (1978) - Box Office Mojo». *www.boxofficemojo.com* **(engelsk)**. Besøkt 25. mars 2018.
2. ↑  «Top 1980 Movies at the Domestic Box Office». *The Numbers*. Besøkt 20. januar 2020.
3. ↑  «Superman Movies at the Box Office - Box Office Mojo». *www.boxofficemojo.com* **(engelsk)**. Besøkt 25. mars 2018.
4. ↑  «Superman». *Rotten Tomatoes* **(engelsk)**. Besøkt 20. januar 2020.
5. ↑  Ebert, Roger. «Superman Movie Review & Film Summary (1978) | Roger Ebert». *www.rogerebert.com* **(engelsk)**. Besøkt 25. mars 2018.
6. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
7. ↑  Brigg, Øyvind (31. januar 1979). «Tidenes dyreste Supermann». *VG*. s. 34.
8. ↑  «Awards». IMDB.
9. ↑  «'Titanic,' 'Goonies' added to National Film Registry». *CNN*. 13. desember 2017. Besøkt 25. mars 2018.
10. ↑  «1978 Superman Extended Cut Heads to Blu-ray». *Screen Rant* **(engelsk)**. 19. september 2017. Besøkt 27. mars 2018.

Eksterne lenker
---------------

* (en) *Supermann* på Internet Movie Database Rediger på Wikidata

* (no) *Supermann* hos Filmfront Rediger på Wikidata

* (sv) *Supermann* i Svensk Filmdatabas Rediger på Wikidata

* (da) *Supermann* i Danmark Nationale Filminstitut Rediger på Wikidata

* (en) *Supermann* på AllMovie Rediger på Wikidata

* (fr) *Supermann* på Allociné Rediger på Wikidata

* (nl) *Supermann* på MovieMeter Rediger på Wikidata

* (de) *Supermann* på filmportal.de Rediger på Wikidata

* (en) *Supermann* på Turner Classic Movies Rediger på Wikidata

* (en) *Supermann* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** VIAF **·** VIAF **·** VIAF **·** LCCN **·** BNF **·** BNF (data) **·** MusicBrainz
 |